Diari Oficial de la Generalitat Valenciana


Sumari del DOGV 4449, del 27-02-2003 (2003/2318)

RESOLUCIÓ de 25 de febrer de 2003 del conseller d'Indústria, Comerç i Energia, sobre convocatòria per al desenvolupament i execució del Pla Eòlic de kla Comunitat Valenciana.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4449

Data del DOGV
:   27-02-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2318


Organisme emissor
:   Conselleria d'Indústria i Comerç

Tipus de document
:   Resolució

RESOLUCIÓ de 25 de febrer de 2003 del conseller d'Indústria, Comerç i Energia, sobre convocatòria per al desenvolupament i execució del Pla Eòlic de la Comunitat Valenciana. [2003/M2318]
  
Vistes les sol·licituds presentades en el marc de la convocatòria pública per al desenvolupament i l'execució del Pla Eòlic de la Comunitat Valenciana efectuada mitjançant Orde de la Conselleria d'Indústria i Comerç de 31 de juliol de 2001.
  
Antecedents de fet
  
1. Per Acord de 26 de juliol de 2001, del Govern Valencià, es va aprovar el Pla Eòlic de la Comunitat Valenciana, tot complint el que establix la disposició addicional novena de la Llei 9/1999, de 30 de desembre, de Mesures Fiscals, Gestió Administrativa i Financera, i d'Organització de la Generalitat Valenciana. El Pla Eòlic de la Comunitat Valenciana, que té la naturalesa de pla d'acció territorial de caràcter sectorial dels regulats en la Llei 6/1989, de 7 de juliol, de la Generalitat Valenciana, d'Ordenació del Territori, té per objecte regular la instal·lació de parcs eòlics en les zones qualificades com a aptes per a l'esmentada finalitat, d'acord amb el que establixen les normes del mateix pla.
  
2. Mitjançant Orde de 31 de juliol de 2001, de la Conselleria d'Indústria i Comerç, es realitza la convocatòria pública per al desenvolupament i l'execució del Pla Eòlic, i es presenten les següents sol·licituds:
  
3. Constituïda la comissió de selecció de projectes de plans especials, plans energètics i estudis d'impacte ambiental del Pla Eòlic de la Comunitat Valenciana prevista en el punt segon de l'acord d'aprovació del Pla Eòlic, l'esmentada comissió, en data 11 de gener de 2002, va acordar aprovar l'informe de proposta de selecció basada en el procediment específic i en els criteris establits a l'efecte, de conformitat amb l'article 7 de les normes del Pla Eòlic de la Comunitat Valenciana, de l'aplicació de les quals s'ha obtingut una preselecció de les empreses sol·licitants per a cada una de les zones declarades com a aptes en el Pla Eòlic de la Comunitat Valenciana, segons acord de la comissió de selecció de data 11 de gener de 2002.
  
Notificada la preselecció a les empreses preadjudicatàries, juntament amb les condicions generals i particulars acordades per la comissió, estes van acceptar, en el termini concedit, les mencionades condicions.
  
D'altra banda, d'acord amb el que preveu la base quarta de la convocatòria, i com a conseqüència de l'anàlisi de les documentacions corresponents a les empreses preseleccionades, d'acord amb l'aplicació dels criteris aprovats, la Comissió de selecció va notificar, segons acord de data 19 de juliol de 2002, a les empreses preseleccionades les necessitats d'esmena o millora de les documentacions presentades per a cada una de les zones eòliques, relatives als plans especials de zona, estudi d'impacte ambiental i plans energètics, i les esmentades empreses hi han presentat la documentació corresponent.
  
4. En data 10 de desembre de 2002, la comissió de selecció ha efectuat proposta a la Conselleria d'Indústria, Comerç i Energia d'acord amb el que establix l'article 7 de les normes del Pla Eòlic de la Comunitat Valenciana.
  
Fonaments de dret
  
1. La present resolució té per objecte seleccionar els projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental considerats més idonis, dins del procediment de lliure concurrència per a la instal·lació de parcs eòlics en les zones delimitades pel Pla Eòlic de la Comunitat Valenciana, convocat mitjançant Orde de la Conselleria d'Indústria i Comerç de 31 de juliol de 2001.
  
2. L'article 7 de les Normes del Pla Eòlic de la Comunitat Valenciana establix que «acabat el termini per a la presentació de sol·licituds, en la seu de la Conselleria d'Indústria i Comerç es constituirà la comissió de selecció dels projectes, prevista en l'acord d'aprovació del pla pel Govern Valencià. Esta comissió examinarà els distints projectes presentats i podrà sol·licitar l'ampliació de l'estudi d'impacte ambiental previst en l'article 23 del Decret 162/1990 i, si és procedent, una altra documentació i informes sectorials i de les altres administracions afectades. Motivadament valorarà i proposarà, d'acord amb els criteris que s'establisquen, a la Conselleria d'Indústria i Comerç, que sotmeta a informació pública els projectes de plans especials d'ordenació de les zones per a la implantació de parcs eòlics, plans energètics i estudis d'impacte ambiental presentats que es consideren més idonis per a cada una de les zones previstes pel Pla Eòlic de la Comunitat Valenciana i, si és procedent, desestime els altres.»
  
3. La comissió de selecció de projectes va aprovar els criteris de valoració que es classifiquen en tres grups: criteris que resolen la prioritat dels encavalcaments produïts en les distintes zones aptes, criteris límit d'aprofitament de les actuacions industrials propostes i criteris d'obligat compliment.
  
Els primers oferixen a través de ràtios puntuades i ponderades, un nivell de prioritat per promotor, de tal forma que com a conseqüència de la seua aplicació s'obté una ordenació de tal nivell de prioritat per a la selecció en l'adjudicació de les zones sol·licitades. Les esmentades ràtios són de naturalesa energètica (eficiència energètica, inversió en actuacions de naturalesa energètica, concentració eòlica, producció energètica i grau de preparació) i de naturalesa industrial i tecnològica associada, impuls de l'activitat local i compensació de les estratègies d'actuació (inversió de naturalesa industrial i tecnològica, ocupació generada en actuacions de servici més actuacions de I+D, grau de relació de les actuacions de naturalesa industrial i tecnològica, propostes relatives al sector productiu eòlic, grau d'impuls de les energies renovables, grau d'innovació tecnològica, impuls de l'activitat econòmica local i contribució a les estratègies d'actuació ambientals, socials, etc,) definides en el Pla Eòlic
  
Els criteris límit d'aprofitament de les actuacions industrials proposades, definits després de l'anàlisi de la documentació presentada per les empreses sol·licitants, tenen per objecte obtenir el màxim benefici per a la Comunitat Valenciana dels plans industrials associats a les sol·licituds presentades.
  
Els criteris d'obligat compliment són relatius a les condicions d'eficiència energètica i tècniques de les instal·lacions proposades i les circumstàncies dels seus emplaçaments.
  
En virtut de tot l'anterior, i a proposta de la comissió de selecció de projectes, esta Conselleria d'Indústria, Comerç i Energia resol:
  
Primer
  
Seleccionar els projectes de plans especials d'ordenació de les zones per a implantació de parcs eòlics, plans energètics i estudis d'impacte ambiental considerats més idonis per a cada una de les zones previstes pel Pla Eòlic de la Comunitat Valenciana i que corresponen a les següents empreses sol·licitants:
  
Zona 1: RENOMAR.
  
Zona 2: RENOMAR.
  
Zona 3: RENOMAR.
  
Zona 4: GUADALAVIAR.
  
Zona 5: PROYECTOS EÓLICOS VALENCIANOS, SA.
  
Zona 6: PROYECTOS EÓLICOS VALENCIANOS, SA.
  
Zona 7: NUEVAS ENERGÍAS VALENCIANAS.
  
Zona 8: RENOMAR.
  
Zona 9: RENOMAR.
  
Zona 10: GUADALAVIAR.
  
Zona 11: PROYECTOS EÓLICOS VALENCIANOS, SA.
  
Zona 12: GUADALAVIAR.
  
Zona 13: EÓLICA DE LEVANTE.
  
Zona 14: GUADALAVIAR.
  
Zona 15: GUADALAVIAR.
  
Segon
  
Que per part dels serveis territorials d'Indústria i Energia corresponents se sotmeten a informació pública els projectes de plans especials, avantprojectes de parcs eòlics i estudis d'impacte ambiental presentats per les empreses mencionades en l'apartat anterior.
  
Tercer
  
Que per part dels serveis territorials d'Indústria i Energia corresponents se sotmeten a informació pública els projectes i estudis d'impacte ambiental corresponents a les instal·lacions d'evacuació dels parcs eòlics presentats per les anteriors empreses per a cada una de les zones.
  
Quart
  
Els promotors dels projectes seleccionats queden subjectes al compliment de les següents condicions:
  
A) El termini màxim per a l'acabament de l'execució de la totalitat dels parcs eòlics i actuacions industrials i tecnològiques associades i de generació d'ocupació, previstes en els plans energètics, serà el 31 de desembre de 2007, llevat que per circumstàncies concurrents es considere un termini distint en l'aprovació dels dits plans o per causes degudament justificades es concedisca una pròrroga a instància del promotor.
  
B) Els promotors dels projectes seleccionats hauran de complir tant els compromisos industrials i tecnològics com els de contribució a les estratègies d'actuació del Pla Eòlic de la Comunitat Valenciana, en la forma i els terminis que es determinen en les condicions particulars de la notificació de preselecció de la comissió del Pla Eòlic i en els plans energètics seleccionats, per al desenvolupament, la vigilància i l'execució dels quals podrà ser exigible la subscripció de convenis o acords amb les administracions o els organismes públics corresponents.
  
C) Els promotors dels projectes seleccionats hauran de constituir, en el termini d'un mes des de l'endemà de la publicació de la present resolució, com a garantia del compliment de les obligacions que hi corresponen, una fiança comprensiva d'una banda del 2% del pressupost total de les instal·lacions dels parcs eòlics, que se'ls tornarà quan se n'expedisca l'acta de posada en servici, i d'una altra, de l'import íntegre de les instal·lacions d'evacuació conjunta per lots de zones, per a garantir-ne l'execució subsidiària per l'administració, que hi serà tornarà quan s'executen estes, amb un màxim del 3% del pressupost total de les instal·lacions dels parcs eòlics. Tot això en virtut del que disposa l'article 17 de les normes del pla.
  
D) Les autoritzacions administratives dels parcs eòlics i de les instal·lacions d'evacuació s'atorgaran pel termini màxim de dos anys, prorrogables a instància motivada del promotor, i en qualsevol cas estaran condicionades al compliment dels compromisos a què fa referència l'apartat B).
  
E) La transmissió dels drets derivats de la present resolució o de les aprovacions o autoritzacions administratives que s'atorguen en el desenvolupament i l'execució del Pla Eòlic, requeriran autorització administrativa, que es concedirà després de la comprovació prèvia dels requisits de capacitat legal, tècnica i econòmica de l'adquiridor i el compromís, per la seua banda, d'assumir totes les obligacions que corresponen al transmissor.
  
F) A fi de garantir el compliment d'allò que disposa l'article 11 de les normes del Pla Eòlic de la Comunitat Valenciana, els promotors seleccionats estaran obligats a notificar els canvis accionarials que es produïsquen des de la publicació de la present resolució fins al 31 de desembre de 2007.
  
Cinqué
  
L'incompliment de qualsevol de les condicions imposades en la present resolució podrà originar-ne la revocació total o parcial respecte del promotor que les incomplisca, després de la tramitació prèvia del corresponent expedient amb audiència a l'interessat, i podrà portar aparellada l'obligació de desmantellament de les instal·lacions executades fins eixe moment, llevat que l'incompliment es produïsca per causa justificada segons el parer de l'administració.
  
La no-aprovació dels plans especials o dels plans energètics de zona, així com la revocació de les corresponents resolucions d'aprovació d'estos, podrà implicar la revocació total o parcial de la present resolució quant al promotor afectat.
  
La revocació de la present resolució pels motius expressats en els paràgrafs anteriors no donarà dret a cap indemnització.
  
Sisé
  
Desestimar la resta de sol·licituds no seleccionades en la convocatòria pública per al desenvolupament i l'execució del Pla Eòlic de la Comunitat Valenciana.
  
- GUADALAVIAR: instal·lació de parcs eòlics en la zona 5.
  
- URGEBAN: instal·lació de parcs eòlics en les zones 1, 2, 3, 4 i 9.
  
- UNIÓN FENOSA: instal·lació de parcs eòlics en les zones 6 i 9.
  
- EUROVENTO P&T, SA: instal·lació de parcs eòlics en la zona 6.
  
- EÓLICA MARE NOSTRUM, SA: instal·lació de parcs eòlics en les zones 3, 9 i 10.
  
- EÓLICA DE NAVARRA, SL: instal·lació de parcs eòlics en la zona 10.
  
- SISTEMA D'ENERGIA EÒLICA: instal·lació de parcs eòlics en la zona 12.
  
- COVAERSA ENERGIA, SA: instal·lació de parcs eòlics en les zones 10 i 11.
  
- NUEVAS ENERGÍAS VALENCIANAS, SA: instal·lació de parcs eòlics en la zona 15.
  
- ACILOE-ENERGÍA ALTERNATIVA: instal·lació de parcs eòlics en les zones 8 i 9.
  
- MOLINOS DEL EBRO, SA: instal·lació de parcs eòlics en la zona 4.
  
- ENERGÍAS RENOVABLES DEL CABRIEL: instal·lació de parcs eòlics en les zones 11 i 12.
  
- XALOC EÒLICA, SA: instal·lació de parcs eòlics en les zones 14 i 15.
  
- PROYECTOS EÓLICOS VALENCIANOS, SA: instal·lació de parcs eòlics en la zona 3.
  
- ENERGÍAS RENOVABLES MEDITERRÁNEAS (RENOMAR): instal·lació de parcs eòlics en les zones 4, 5, 10, 11 i 15.
  
- UTEC-THOMSEN MOLINOS DE VIENTO ESPAÑA, SA: instal·lació de parcs eòlics en la zona 15.
  
- FEDERICA DE VALLES: instal·lació de parcs eòlics en la zona 5 (sense especificar).
  
La present resolució és definitiva en via administrativa i contra ella podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 25 de febrer de 2003
  
El conseller d'Indústria, Comerç i Energia,